CELEX: 32019D0471
Language: hu
Date: 2019-03-20 00:00:00
Title: A Bizottság (EU) 2019/471 végrehajtási határozata (2019. március 20.) a vadon élő sertésekben előforduló afrikai sertéspestisnek a Magyarország egyes területein történő felszámolására vonatkozó terv jóváhagyásáról (az értesítés a C(2019) 2073. számú dokumentummal történt) (EGT-vonatkozású szöveg.)

22.3.2019   
               
               
                  HU
               
               
                  Az Európai Unió Hivatalos Lapja
               
               
                  L 80/50
               
            
         A BIZOTTSÁG (EU) 2019/471 VÉGREHAJTÁSI HATÁROZATA
         (2019. március 20.)
         a vadon élő sertésekben előforduló afrikai sertéspestisnek a Magyarország egyes területein történő felszámolására vonatkozó terv jóváhagyásáról
         
            
               (az értesítés a C(2019) 2073. számú dokumentummal történt)
            
         
         (Csak a magyar nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az afrikai sertéspestis elleni védekezésre vonatkozó külön rendelkezések megállapításáról, valamint a fertőző sertésbénulás (Teschen-betegség) és az afrikai sertéspestis tekintetében a 92/119/EGK irányelv módosításáról szóló, 2002. június 27-i 2002/60/EK tanácsi irányelvre (1) és különösen annak 16. cikke (1) bekezdésének második albekezdésére,
         mivel:
         
                     (1)
                  
                  
                     A 2002/60/EK irányelv meghatározza az afrikai sertéspestis elleni védekezés érdekében meghozandó alapvető uniós intézkedéseket, többek között az abban az esetben alkalmazandó intézkedéseket is, ha megállapítást nyer az afrikai sertéspestis vadon élő sertésekben való előfordulása.
                  
               
                     (2)
                  
                  
                     Ezenkívül a 2014/709/EU bizottsági végrehajtási határozat (2) járványügyi intézkedéseket ír elő a mellékletében felsorolt tagállamokban (az érintett tagállamokban), illetve területeiken előforduló afrikai sertéspestissel kapcsolatban, valamint valamennyi tagállamban a vadon élő sertések mozgására és a tagállamok tájékoztatási kötelezettségére vonatkozóan. A 2014/709/EU végrehajtási határozat melléklete a szóban forgó betegséggel összefüggő járványügyi helyzetből adódó kockázatok szintje alapján megkülönböztetve jelöli ki és sorolja fel az érintett tagállamok bizonyos területeit, beleértve a magas kockázatú területeket is. Az említett melléklet több alkalommal módosult annak érdekében, hogy tükrözze az afrikai sertéspestissel kapcsolatos uniós járványügyi helyzet alakulását.
                  
               
                     (3)
                  
                  
                     2018-ban Magyarország az afrikai sertéspestis vadon élő sertésekben való előfordulásának eseteit jelentette be a Bizottságnak, és megtette a 2002/60/EK irányelvben előírt járványvédelmi intézkedéseket.
                  
               
                     (4)
                  
                  
                     A jelenlegi járványügyi helyzetre tekintettel és a 2002/60/EK irányelv 16. cikkével összhangban Magyarország az afrikai sertéspestis felszámolására irányuló tervet (a továbbiakban: felszámolási terv) nyújtott be a Bizottsághoz.
                  
               
                     (5)
                  
                  
                     Az (EU) 2018/1856 bizottsági végrehajtási határozat (3) legutóbb módosította a 2014/709/EU végrehajtási határozat mellékletét annak érdekében, hogy a melléklet figyelembe vegye – egyebek mellett – az afrikai sertéspestis vadon élő sertésekben való előfordulásának Magyarországon észlelt eseteit, így a szóban forgó melléklet I. és II. része jelenleg tartalmazza Magyarország fertőzött területeit is.
                  
               
                     (6)
                  
                  
                     A Bizottság megvizsgálta a Magyarország által benyújtott felszámolási tervet, és megállapította, hogy az megfelel a 2002/60/EK irányelv 16. cikkében meghatározott követelményeknek. A tervet ezért ennek megfelelően jóvá kell hagyni.
                  
               
                     (7)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A Magyarország által 2018. október 4-én a 2002/60/EK irányelv 16. cikke (1) bekezdésének megfelelően benyújtott, a 2014/709/EU végrehajtási határozat mellékletében említett területeken a vadon élő sertésállományban előforduló afrikai sertéspestis felszámolására vonatkozó terv jóváhagyásra kerül.
         
         
            2. cikk
            Magyarország e határozat elfogadásának napjától számított 30 napon belül hatályba lépteti a felszámolási terv végrehajtásához szükséges törvényi, rendeleti és közigazgatási rendelkezéseket.
         
         
            3. cikk
            Ennek a határozatnak Magyarország a címzettje.
         
         
            Kelt Brüsszelben, 2019. március 20-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 192., 2002.7.20., 27. o.
         
         
            (2)  A Bizottság 2014/709/EU végrehajtási határozata (2014. október 9.) az egyes tagállamokban előforduló afrikai sertéspestissel kapcsolatos járványügyi intézkedésekről és a 2014/178/EU végrehajtási határozat hatályon kívül helyezéséről (HL L 295., 2014.10.11., 63. o.).
         
            (3)  A Bizottság (EU) 2018/1856 végrehajtási határozata (2018. november 27.) az egyes tagállamokban előforduló afrikai sertéspestissel kapcsolatos járványügyi intézkedésekről szóló 2014/709/EU végrehajtási határozat mellékletének módosításáról (HL L 302., 2018.11.28., 78. o.).